TSMC

Taiwan Semiconductor Manufacturing Company Limited (TSMC of Taiwan Semiconductor)  is 'n Taiwannese multinasionale halfgeleierkontrakvervaardiger en halfgeleierontwerpmaatskappy. Dit is die wêreld se waardevolste halfgeleiermaatskappy, die wêreld se grootste toegewyde onafhanklike ("pure-play") halfgeleiervervaardiger, en Taiwan se grootste maatskappy, met hoofkwartier en hoofbedrywighede in die Hsinchu Science Park in Hsinchu, Taiwan. Alhoewel die sentrale regering van Taiwan die grootste individuele aandeelhouer is, word die meerderheid van TSMC deur buitelandse beleggers besit. In 2023 was die maatskappy in die 44ste plek op die Forbes Global 2000.  Taiwan se uitvoere van geïntegreerde stroombane het $184 miljard in 2022 beloop, wat byna 25 persent van Taiwan se BBP uitmaak. TSMC maak ongeveer 30 persent van die Taiwanse aandelebeurs se hoofindeks uit.

TSMC is in 1987 deur Morris Chang in Taiwan gestig as die wêreld se eerste toegewyde halfgeleiervervaardiger. Dit is lank reeds die voorste maatskappy in sy veld. Toe Chang in 2018 afgetree het, na 31 jaar van TSMC-leierskap, het Mark Liu voorsitter geword en C.C. Wei het uitvoerende hoof geword. Dit is sedert 1993 op die Taiwanse aandelebeurs genoteer; in 1997 het dit die eerste Taiwannese maatskappy geword wat op die New Yorkse aandelebeurs genoteer is. Sedert 1994 het TSMC 'n saamgestelde jaarlikse groeikoers (CAGR) van 17.4% in inkomste en 'n CAGR van 16.1% in verdienste gehad.

Die meeste halfgeleiermaatskappye (sonder vervaardigingsvermoëns) soos AMD, Apple, ARM, Broadcom, Marvell, MediaTek, Qualcomm en Nvidia is kliënte van TSMC, asook opkomende maatskappye soos Allwinner Technology, HiSilicon, Spectra7 en UNISOC. Programmeerbare logika-toestelmaatskappye Xilinx en voorheen Altera maak ook gebruik van TSMC se vervaardigingsdienste. Sommige geïntegreerde toestelvervaardigers wat hul eie vervaardigingsfasiliteite het, soos Intel, NXP, STMicroelectronics en Texas Instruments, kontrakteer hul produksie gedeeltelik aan TSMC uit. Ten minste een halfgeleiermaatskappy, LSI, herverkoop TSMC-skyfies deur sy ASIC-ontwerpdienste en ontwerp-IP-portefeulje.

 Verwysings 

Kategorie:Rekenaars
Kategorie:Taiwannese maatskappye